Bekende Zim-figuur, 4 ander sterf in heli-ongelukRoy en Heather Bennett in 2009. Foto: AP Photo/Tsvangirayi Mukwazhi, File Roy Bennett (60), medestigter en voormalige tesourier van Zimbabwe se MDC, en sy vrou het in ŉ helikopterongeluk omgekom. Volgens die BBC is Bennett, sy vrou, Heather (55), en drie ander mense dood toe die helikopter in ŉ bergagtige gebied in die Amerikaanse staat Nieu-Mexiko neergestort het. Een persoon het die ongeluk oorleef. Nelson Chamisa, adjunkpresident van die MDC, het aanvanklik gesê die ongeluk het in Kanada plaasgevind, maar daar is later bevestig dit was in Nieu-Mexiko. “Ek is platgeslaan oor dié tragiese nuus,” het hy op Twitter gesê. Bennett was in 2000 net een van drie wit Zimbabwiërs wat tot die parlement verkies is. Hy is in 2004 tot meer as ŉ jaar tronkstraf gevonnis ná ŉ onderonsie in die parlement. Hy is in Junie 2005 vrygelaat nadat hy agt maande van sy vonnis uitgedien het. Bennett en sy vrou is in 2011 gewelddadig van hul plaas verwyder. Heather was glo drie maande swanger en het ŉ miskraam gehad nadat sy glo rondgestamp is. Bennett het politieke asiel in Suid-Afrika gekry, maar is later terug Zimbabwe toe. Hy is weer in hegtenis geneem op aanklag van verraad maar is later vrygespreek. Hy het daarna in ballingskap in Suid-Afrika gewoon. SkyNews berig Charles Burnett III (61), ŉ sakeman van Houston wat in Brittanje gebore is, is ook in die ongeluk dood. Volgens die berig is die ander twee slagoffers die vlieëniers Jamie Colman Dodd (57) en Paul Cobb (67). Andrea Cobb, Paul Cobb se dogter wat in ŉ verhouding met Burnett was, het die ongeluk oorleef. Volgens berigte was die groep op pad na Burnett se plaas.